IZVEDBENA UREDBA KOMISIJE (EU) 2022/1675

z dne 29. septembra 2022

o določitvi reprezentativnih cen, uvoznih dajatev in dodatnih uvoznih dajatev za melase v sektorju sladkorja, ki se uporabljajo od 1. oktobra 2022

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 1308/2013 Evropskega parlamenta in Sveta z dne 17. decembra 2013 o vzpostavitvi skupne ureditve trgov kmetijskih proizvodov in razveljavitvi uredb Sveta (EGS) št. 922/72, (EGS) št. 234/79, (ES) št. 1037/2001 in (ES) št. 1234/2007 (1) ter zlasti člena 183 in člena 193a Uredbe,

ob upoštevanju naslednjega:

(1) Uredba Komisije (ES) št. 951/2006 (2) določa, da se uvozna cena CIF za melase standardne kakovosti, kot so opredeljene v členu 27 navedene uredbe, šteje kot „reprezentativna cena“.

(2) Pri določitvi reprezentativnih cen je treba upoštevati vse razpoložljive podatke iz člena 29 Uredbe (ES) št. 951/2006, razen v primerih iz člena 30 te uredbe ter, če je to primerno, se lahko cene določijo na način iz člena 33 navedene uredbe.

(3) Pri prilagajanju cen, ki veljajo za nestandardne kakovosti, se glede na kakovost melas pri ponudbah uporablja zvišanje ali znižanje v skladu s členom 32 Uredbe (ES) št. 951/2006.

(4) V skladu s členom 40 Uredbe (ES) št. 951/2006, če reprezentativna cena melase iz člena 34(2) in uvozna dajatev, ki se uporablja za trsno melaso pod oznako KN 1703 10 00 ali pesno melaso pod oznako KN 1703 90 00, za zadevni proizvod presegata 8,21 EUR na 100 kg, se uvozne dajatve začasno odpravijo in nadomestijo z zneskom razlike, ki jo ugotovi Komisija.

(5) V primeru začasne odložitve uvoznih dajatev v skladu s členom 40 Uredbe (ES) št. 951/2006 je treba določiti posebne zneske za te dajatve hkrati z reprezentativnimi cenami.

(6) Če za zadevni proizvod obstaja razlika med sprožitveno in reprezentativno ceno, je treba določiti dodatne uvozne dajatve v skladu s členom 39 Uredbe (ES) št. 951/2006.

(7) Zato je treba v skladu s členoma 34 in 40 Uredbe (ES) št. 951/2006 določiti reprezentativne cene, uvozne dajatve in dodatne uvozne dajatve za uvoz melas pod oznakama KN 1703 10 00 in 1703 90 00.

(8) Izvedbeno uredbo Komisije (EU) 2016/1733 (3) bi bilo zato treba razveljaviti.

(9) Ker se mora ta ukrep začeti uporabljati čim prej po objavi posodobljenih podatkov, mora ta uredba začeti veljati dan po objavi –

SPREJELA NASLEDNJO UREDBO:

Člen 1 Reprezentativne cene, uvozne dajatve in dodatne uvozne dajatve za melase pod oznakama KN 1703 10 00 in 1703 90 00 so določene v Prilogi k tej uredbi.

Člen 2 Izvedbena uredba (EU) 2016/1733 se razveljavi.

Člen 3 Ta uredba začne veljati na dan objave v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 29. septembra 2022 Za Komisijo v imenu predsednice Wolfgang BURTSCHER generalni direktor Generalni direktorat za kmetijstvo in razvoj podeželja

(1) UL L 347, 20.12.2013, str. 671.

(2) Uredba Komisije (ES) št. 951/2006 z dne 30. junija 2006 o določitvi podrobnih pravil za izvajanje Uredbe Sveta (ES) št. 318/2006 glede trgovine s tretjimi državami v sektorju sladkorja (UL L 178, 1.7.2006, str. 24).

(3) Izvedbena uredba Komisije (EU) 2016/1733 z dne 28. septembra 2016 o določitvi reprezentativnih cen in dodatnih uvoznih dajatev za melase v sektorju sladkorja, ki se uporabljajo od 1. oktobra 2016 (UL L 262, 29.9.2016, str. 27).